钦定古今图书集成/明伦汇编/氏族典/第279卷 > 王励精
## 钦定古今图书集成/明伦汇编/氏族典/第279卷 > 王励精

按《明外史王励精传》：“励精，蒲城人。崇祯中，由选贡生
授广西府通判，迁崇庆知州，多善政。十七年，张献忠
陷成都，州人惊窜，励精登楼，缚利刃柱间而置火药
楼下，危坐以俟。俄报贼骑渡江，即命举火。火发触刃
贯胸而死。先是，十三年贼犯仁寿，知县鄱阳刘三策
拒守，城陷，不屈死。及是，贼陷郫县，主簿山阴赵嘉炜”
投江死。陷绵竹，典史卜大经，缢死。他若荣县知县汉
阳秦民汤、蒲江知县江夏朱蕴、罗兴文知县汉川艾
吾鼎、南部知县郑梦眉、中江教谕单之宾，皆殉难。宗
室朱奉并及于难。